Wagte ‘etlike ure’ aangehou toe rowers munisipaliteit teikenArgieffoto: Kent Williamson Veiligheidswagte is Dinsdagoggend ure lank deur gewapende rowers aangehou toe aanvallers op die Blouberg-munisipaliteit se kantoor in Senwabarwana in Limpopo toegeslaan het. Konst. Rufus Ledwaba, woordvoerder van die polisie, het Woensdag in ŉ verklaring gesê die voorval het Dinsdag tussen middernag en 03:00 plaasgevind. ŉ Silwer Mercedes-Benz het volgens Ledwaba in verskillende rigtings voor die gebou verbygery en ŉ paar meter weg tot stilstand gekom. “Twee veiligheidswagte aan diens het gedink die voertuig se vreemde bewegings is verdag en het gaan ondersoek instel. Ses verdagtes het hulle gekonfronteer vanuit die agterste deel van die erf en vuurwapens op hulle gerig. Die vrouewag, gewapen met haar dienspistool, het haar oorgegee. Die aanvallers het haar ontwapen en hul selfone afgeneem,” het Ledwaba gesê. Die wagte is volgens Ledwaba deur die verdagtes na die hoofgebou gelei waar die aanvallers die deur gebreek het om toegang tot die kluis te verkry. “Die wagte is buite vasgebind en dopgehou terwyl die ander verdagtes gewerk het om die kluis met ŉ hoeksnyer oop te sny.” Dié beproewing het etlike ure aangehou tot die kluis uiteindelik oopgebreek is. Die verdagtes het op die vlug geslaan met ŉ onbevestigde hoeveelheid kontant. Daar is nie skote afgevuur tydens die rooftog nie. Niemand is nog in verband met die voorval in hegtenis geneem nie.